Apxyartsa
Apxyartsa yoki apxiartsa (abxazcha: Аҧхьарца́) — torli kamonli cholgʻu asbobi. Abxazlarning asosiy xalq musiqa asboblaridan biridir. Apxyartsa — keng boʻlmagan urchuqsimon ikki torli asbob. Bosh qismi, uzun dastagi va qorni bir xil daraxtdan yasaladi. Archadan yasalgan qorni chuqurcha shaklida, tubi boʻrtmali, tekis. Dekasida rezonator tirqishlari oʻyilgan. Qornining orqa tomonida boʻyniga oʻtish joyida, gʻilofdagi kabi tirqishcha boʻlib, unga kamoncha tushirilgan. Torlari chandirdan yasalgan, ular asbobning pastki qismida yogʻoch taxtacha shaklidagi tutqichga bogʻlanadi. Torlar tagligi baland, egik shaklda. Kamonchasi toʻgʻri shaklda, tashqi tomondan yoyga oʻxshaydi. Kamoncha tolalari ot yollaridan yasaladi. Cholgʻu asbobini chalishni boshlashdan avval tananing orqa qismiga biriktirilgan yollarga qatron surtiladi. Sozanda apxyartsani oʻtirib, quyiga egik shaklda tutgan holda, qornining oxirini tizzalar orasida ushlab turgan holatda chaladi.